Pertanyaan 288: PERSEMPADANAN NEGERI SELANGOR
Dewan Undangan Negeri: selangor, Tahun 2020, Sesi 2
Pertanyaan oleh: Y.B. DATUK ROSNI BINTI SOHAR (N05 HULU BERNAM)
Jawapan oleh: Y.A.B. Dato' Menteri Besar

Y.B. DATUK ROSNI BINTI SOHAR

Nyatakan status terkini isu persempadanan wilayah antara Selangor dan Kuala Lumpur?

Nyatakan impak kepada persempadanan wilayah ini kepada pihak berkuasa tempatan?

Y.A.B. Dato' Menteri Besar

a) Untuk makluman Yang Berhormat, status terkini bagi persempadanan antara Selangor dan Wilayah Persekutuan Kuala Lumpur adalah di peringkat untuk memuktamadkan dengan menandatangani Memorandum Persefahaman (MoU-2) [Setuju Hasrat Penandaan dan Ukur] dan Bidang Tugas (ToR) secara bersama dengan pihak Wilayah Persekutuan Kuala Lumpur. Kerajaan Negeri Selangor telah bersedia pada bila-bila masa yang bersesuaian setelah dipersetujui oleh pihak Wilayah Persekutuan untuk menandatangani dokumen tersebut bagi membolehkan pihak JUPEM menjalankan kerja-kerja di lapangan bagi menanda dan mengukur sempadan negeri.

Bagi persempadanan antara Selangor dan Wilayah Persekutuan Kuala Lumpur, ianya melibatkan prsoes MoU-2 [Setuju Hasrat Penandaan dan Ukur] dan ToR. Setelah semua proses penandaan dan pengukuran dan Pelan Kerja disiapkan, MoU-3 [Setuju Terima Ukuran Baru] dan Perjanjian Sempadan akan ditandatangani.

Di peringkat permulaan proses, Pejabat Tanah dan Galian Negeri Selangor melalui Jabatan Ukur dan Pemetaan (JUPEM) Selangor mengenal pasti kawasan-kawasan yang hendak diukur dengan membuat kajian dan semakan serta siasatan termasuk mendapatkan dokumen-dokumen lama (sejarah) berhubung jajaran sempadan negeri dahulu yang pernah dimeterai oleh kedua- dua pihak.

Terdapat terlibat dengan Penandaan dan Pengukuran Sempadan Bersama Negeri Antara Negeri Selangor Dan Wilayah Persekutuan (Kuala Lumpur dan Putrajaya) iaitu berikut:

1. Jawatankuasa Bersama Teknikal (JBT); 2. Jawatankuasa Penandaan dan Pengukuran Sempadan Bersama

Negeri (JPPSBN); dan

3. Jawatankuasa Kebangsaan Penandaan dan Pengukuran Sempadan Bersama Negeri (JKPPSBN)

Beberapa siri mesyuarat, perbincangan dan rundingan untuk memuktamadkan kawasan jajaran sempadan yang hendak diukur telah diadakan antara kedua- dua pihak Negeri Selangor dan Wilayah Persekutuan yang dihadiri oleh beberapa agensi Kerajaan Persekutuan dan Kerajaan Negeri.

Laporan berhubung Memorandum Persefahaman dan Bidang Tugas Bagi Penandaan dan Pengukuran Sempadan Bersama Negeri Antara Negeri Selangor Dan Wilayah Persekutuan Kuala Lumpur juga turut telah disembah maklum kepada D.Y.M.M. Sultan Selangor oleh pada 13 Januari 2015 dan 5 April 2019 buat kali kedua.

Majlis Mesyuarat Kerajaan Negeri (MMKN) Selangor buat pertama kalinya telah menimbang dan meluluskan cadangan Memorandum Persefahaman dan Bidang Tugas Bagi Penandaan dan Pengukuran Sempadan Bersama Negeri Antara Negeri Selangor Dan Wilayah Persekutuan (Kuala Lumpur dan Putrajaya) pada 13 Jun 2012, dan turut diangkat untuk kali kedua dan diluluskan pada 26 Jun 2019.

Sesungguhnya Kerajaan Negeri Selangor sangat komited untuk menyelesaikan urusan memuktamadkan Penandaan dan Pengukuran Sempadan Bersama Negeri Antara Negeri Selangor Dan Wilayah Persekutuan (Kuala Lumpur dan Putrajaya).

b) Sektor Perbandaran merupakan salah satu elemen terpenting dalam menjana pertumbuhan ekonomi negara terutamanya dalam mencapai matlamat negara maju dan berpendapatan tinggi tahun 2020. Secara tidak langsung, aspek persempadan wilayah memberi impak kepada Pihak Berkuasa Tempatan (PBT) berkenaan bagi mewujudkan keseimbangan dan kesejahteraan Bandar.

Di Negeri Selangor, antara impak bersempadanan wilayah terhadap PBT yang bersebelahan dengan Wilayah Persekutuan Kuala Lumpur seperti Majlis Bandaraya Petaling Jaya (MBPJ), Majlis Perbandaran Selayang (MPS), Majlis Perbandaran Kajang dan Majlis Perbandaran Ampang Jaya (MPAJ) adalah seperti berikut:

(i) Aspek pengawalan perancangan gunatanah dan pembangunan di setiap zon pembangunan yang bersempadanan antara wilayah agar tidak bercanggah dengan aktiviti pembangunan yang telah ditetapkan di dalam Rancangan Tempatan dan Kelulusan Kebenaran Merancang. Ini termasuk isu keperluan penambahbaikan ke atas kemudahan infrastruktur terutama sempadan kawasan Dewan Bandaraya Kuala Lumpur (DBKL).

(ii) Pembangunan bersempadanan yang melibatkan kawasan tanah tinggi sebagai contoh kawasan Bukit Gasing (MBPJ) yang mempunyai dasar kawalan pembangunan berbeda dimana DBKL membenarkan pembangunan berkepadatan tinggi dan sederhana manakala di MBPJ adalah merupakan kawasan berkepadatan rendah.

(iii) Ketidak seimbangan dasar/ garispanduan dari aspek kawalan pendirian iklan luaran juga memberi kesan tiada keseimbangan.